Catarroja fa els passos per a construir un projecte turístic sostenible al voltant del Port
17 febr. 2023

L'Ajuntament de Catarroja, a través de la regidoria de Turisme, ha començat a fer els primers passos per a construir un projecte turístic sostenible al voltant del Port. Així doncs, els principals actors del sector turístic del municipi s'han reunit per a participar en una sèrie de tallers que identifiquen les oportunitats i necessitats davant les quals s'enfronta Catarroja per a afrontar el repte de mostrar el gran potencial del seu entorn natural per a ser visitat i la capacitat de convertir aquestes visites en retorn econòmic.

“Tenim la gran fortuna de comptar amb el llenç que és el nostre extraordinari parc Natural de l’Albufera, ara nosaltres, com a gestores des del govern tenim la responsabilitat de convertir-lo en un recinte visitable perquè aculla a un turisme sostenible”, explica Lorena Silvent, vicealcaldessa de Catarroja. “Aquest projecte de Club de Producte, com molts altres que ja hem posat en marxa, compta amb un caràcter participatiu, una manera d'entendre les coses que funciona i serveix per a aproximar als vertaders actors a les polítiques municipals”, conclou Silvent.

Els tallers han sigut el pas següent a una sèrie d'enquestes realitzades per l'empresa adjudicatària del projecte del Club de Producte, els qui van preguntar a la ciutadania, hostaleria, restauració, sector de l'oci, membres de la corporació i visitants pels punts forts de Catarroja en el pla turístic. Amb aquestes conclusions i amb la mirada compartida d'altres projectes similars al de Catarroja es van desenvolupar diverses taules de debat on es van traçar, de forma més concreta, els eixos per a avançar en la següent fase.

Així doncs, totes aquestes conclusions seran analitzades per l'empresa adjudicatària que el mes de març realitzarà un diagnòstic de la situació per a triar el producte turístic que necessita Catarroja. Durant els mesos següents es posaran en marxa formacions per a poder posar en marxa el Club de Producte que està previst que veja la llum al setembre d'enguany en un acte de presentació en el qual es mostraren totes les experiències recollides durant aquests mesos de treball.

Per últim, recordar que paral·lelament està en marxa el ‘Pla especial del port’ que recollirà les necessitats de dotacions. De fet, els responsables de la redacció del projecte van formar part dels tallers.